Okresná prokuratúra Žilina 
Moyzesova 20, 011 56 Žilina 1 	

Sp. zn. : 2 Pv 399/12/5511	Žilina, 30.10.2012
EEČ : 2-43-430-2012

U Z N E S E N I E

Trestná vec:	obvinený XXXXX  
Prečin:	Nevyplatenie mzdy a odstupného podľa § 214 odsek 1 Trestného zákona číslo 300/2005 Zbierky zákonov v znení zákona číslo 313/2011 Zbierky zákonov

Rozhodol: 	prokurátor Okresnej prokuratúry Žilina
Podľa § 216 odsek 1 Trestného poriadku podmienečne zastavujem trestné stíhanie  obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
Ako štatutár spoločnosti XXXXX, nevyplatil svojim zamestnancom XXXXX a XXXXX mzdu v celkovej výške 1.268,-Eur za mesiac október 2011 splatnú dňa 30.11.2011 a za mesiac november 2011 splatnú dňa 30.12.2011, na ktorú mali nárok, hoci v tieto dni mal peňažné prostriedky na ich výplatu, ktoré nevyhnutne nepotreboval na zabezpečenie činnosti právnickej osoby.

Podľa §216 odsek 2 Trestného poriadku je určená obvinenému skúšobná doba v trvaní 12 mesiacov.
Podľa § 216 odsek 3 Trestného poriadku ukladám obv. XXXXX, aby v zmysle opatrenia o náhrade škody, ku ktorému sa zaviazal v konaní pred probačným a mediačným úradníkom, v priebehu skúšobnej doby poškodeným uhradil spôsobenú škodu
Z priloženého spisového materiálu nevyplýva potreba uložiť obvinenému v skúšobnej dobe obmedzenia v zmysle ustanovenia odseku 4 § 216 Trestného poriadku.
Odôvodnenie:
Uznesením povereného príslušníka OO PZ Žilina - okolie zo dňa 08.05.2012 pod sp. zn. ČVS:ORP-820/ZO-ZA-2012 bolo podľa § 199 ods. 1 Tr. por. začaté trestné stíhanie a uznesením zo dňa 13.06.2012 bolo podľa § 206 ods. 1 Tr. por. vznesené obvinenie XXXXX pre prečin nevyplatenia mzdy a odstupného podľa § 214 ods. 1 Tr. zák. na tom skutkovom základe, ako je uvedené vo výrokovej časti tohto uznesenia. 

Dňa 01.08.2012 mi poverený príslušník PZ predložil po skončení skráteného vyšetrovania vec s návrhom na podanie obžaloby. Následne som vec postúpil probačnému a mediačnému úradníkovi Okresného súdu v Žiline za účelom vykonania mediácie a vytvorenia podmienok na podmienečné zastavenie trestného stíhania. 

V konaní pred probačným a mediačným úradníkom sa obvinený priznal k spáchaniu prečinu a dal súhlas k podmienečnému zastaveniu trestného stíhania. V konaní pred probačným a mediačným úradníkom sa súčasne obvinený zaviazal, že uhradí poškodeným XXXXX a XXXXX celú spôsobenú škodu, t.j. 1.268,-Eur, pričom obvinený sa zaviazal uhradiť spôsobenú škodu prostredníctvom dvoch splátok tak, že prvá splátka bude uhradená vo výške 317,-Eur poškodenému XXXXX a vo výške 317,-Eur poškodenému XXXXX do 23.10.2012 a druhá splátka bude uhradená vo výške 317,-Eur poškodenému XXXXX a vo výške 317,-Eur poškodenému XXXXX do 30.04.2013 a to na adresy ich trvalého pobytu prostredníctvom poštovej poukážky. Obvinený sa súčasne zaviazal, že predloží poštové poukážky probačnému a mediačnému úradníkovi do troch pracovných dní odo dňa ich úhrady.

Súčasťou záverečnej správy z mediácie sú fotokópie poštových peňažných poukážok, ktorými obvinený XXXXX uhradil dňa 23.10.2012 poškodenému XXXXX sumu 317,-Eur a poškodenému XXXXX sumu 317,-Eur. 

Poškodení XXXXX a XXXXX v prípravnom konaní pri svojich výsluchoch uviedli, že konaním obvineného im bola spôsobená škoda každému vo výške 634,-Eur, ktorú si v trestnom konaní voči obvinenému uplatňujú.

Za prečin nevyplatenia mzdy a odstupného podľa § 214 ods. 1 Tr. zák. možno uložiť trest odňatia slobody až na 3 roky. 

Podľa § 10 ods. 1 písm. b/ Tr. zák. prečin je úmyselný trestný čin, za ktorý tento zákon v osobitnej časti ustanovuje trest odňatia slobody s hornou hranicou trestnej sadzby neprevyšujúcou 5 rokov.

Podľa § 216 ods. 1 Tr. por. v konaní o prečine, na ktorý zákon ustanovuje trest odňatia slobody, ktorého horná hranica neprevyšuje 5 rokov, môže prokurátor so súhlasom obvineného po vznesení obvinenia do podania obžaloby na návrh policajta alebo aj bez návrhu podmienečne zastaviť trestné stíhanie ak 
a/ vyhlási, že spáchal skutok, za ktorý je stíhaný a nie sú odôvodnené pochybnosti o tom, že jeho vyhlásenie bolo vykonané slobodne, vážne a zrozumiteľne, 
b/ nahradil škodu, ak bola činom spôsobená, alebo s poškodeným o jej náhrade uzavrel dohodu, alebo urobil iné  potrebné opatrenia  na jej náhradu, a
c/  vzhľadom na osobu obvineného, s prihliadnutím na jeho doterajší život a na okolnosti prípadu, možno  takéto rozhodnutie považovať za dostačujúce. 

Obvinený XXXXX nemá v registri trestov GP SR žiadny záznam o právoplatnom odsúdení pre trestný čin, pričom má v registri zaznamenané podmienečné zastavenia trestného stíhania z roku 2011. V evidencii priestupkov OÚ, OVVS, Žilina nemá obvinený žiadny záznam. 

Podľa § 216 ods. 2 Tr. por. v uznesení o podmienečnom zastavení trestného stíhania sa určí obvinenému skúšobná doba na 1 rok až 5 rokov. Skúšobná doba sa začína právoplatnosťou tohto uznesenia o podmienečnom zastavení trestného stíhania.

Obvinenému bola určená skúšobná doba v trvaní 12 mesiaocv, ktorú vzhľadom na závažnosť trestného činu, na jeho následky a vzhľadom na osobu obvineného považujem za postačujúcu na zabezpečenie preventívneho i výchovného účelu trestného stíhania. Súčasne bola obvinenému uložená povinnosť, aby v priebehu plynutia skúšobnej doby podmienečného zastavenia trestného stíhania uhradil spôsobenú škodu, tak, ako to vyplýva z opatrenia, ktoré urobil na jej náhradu. 

Podľa § 217 ods. 1 Tr. por. ak obvinený v priebehu skúšobnej doby viedol riadny život, splnil povinnosť nahradiť spôsobenú škodu a vyhovel aj ďalším uloženým obmedzeniam a povinnostiam, prokurátor rozhodne, že sa obvinený osvedčil. Inak rozhodne, a to aj počas skúšobnej doby, že sa v trestnom stíhaní pokračuje. O osvedčení alebo o pokračovaní v trestnom stíhaní vydá uznesenie.

Vzhľadom na vyššie uvedené skutočnosti som preto rozhodol tak, ako je uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú je možné podať do troch dní od jeho oznámenia prostredníctvom tunajšej prokuratúry na Krajskú prokuratúru v Žiline. Sťažnosť má odkladný účinok.

JUDr. Ľuboš Kríž
prokurátor